Å få hunden til å gå pent i bånd kan være tidkrevende. Det finnes mange treningsmetoder for å lære hunden å gå pent i bånd, men vi kan beskrive en enkel metode:  Nøkkelen ligger i å få hunden til å forstå at den kommer ikke fremover så lenge den drar. Altså kan du stoppe opp hver gang hunden drar i båndet. Når du stopper er det ønskelig at hunden også stopper og gjerne returnerer til deg eller ser på deg. Da kan du si bra (og gjerne slippe 3-4 godbiter ned på bakken som hunden får spise) og gå videre fremover. Om båndet blir stramt med en gang så må prosessen gjentas. Du kan gjerne også lære hunden en kontaktlyd (at du feks sier «se her» og gir hunden belønninger når den ser på deg), for å veilede hunden til å ha bedre kontakt og lettere lykkes med treningen. Husk å være tålmodig og rolig. Å kjefte på en hund som trekker i båndet vil som regel bare øke stresset og kan også gjøre hunden usikker, så her gjelder det å være rolig selv og ikke si så mye. Det kan lønne seg å ha et skille på når hunden får lov til å dra i båndet, og når den skal gå pent. F.eks ved å ha hunden i en vanlig sele når den får lov til å trekke litt, og ha på halsbånd eller en sele med frontfeste når hunden skal gå pent. En Hali-sele kan gjøre treningsjobben litt enklere med store hunder, da selen bidrar til at hunden ikke nødvendigvis trekker liker hardt som med en vanlig sele. Men husk at en halisele ikke løser problemet i seg selv, men kun er et treningsverktøy som gjør at trekkingen i båndet ikke blir like kraftig, hvilket kan gjøre det lettere å gjennomføre treningen. Vi anbefaler som alltid å gå på kurs i ditt nærmiljø. Et kurs i hverdagslydighet bør passe bra dersom du trenger å lære hunden å gå pent i bånd.